1.Uvod

Evropski parlament in Svet sta oktobra 2015 sprejela Uredbo (EU) 2015/2120 , s katero je bila določena odprava maloprodajnih pribitkov za gostovanje v Uniji od 15. junija 2017, ob upoštevanju politike poštene uporabe in odstopanja glede trajnosti. Ta nova pravila o gostovanju so poimenovana tudi „gostovanje kot doma“ (v nadaljnjem besedilu: RLAH).

Za trajnostno izvajanje gostovanja kot doma po vsej Uniji sta se sozakonodajalca dogovorila, da se uvedejo naslednji ukrepi:

·občutno nižje veleprodajne cenovne kapice za gostovanje ;

·možnost, da operaterji uvedejo politiko poštene uporabe, da se prepreči zloraba ali nepravilna uporaba storitev gostovanja po domačih cenah;

·sistem izjemnih in začasnih odstopanj za operaterje, namenjen preprečevanju tveganj za zvišanje domačih cen.

Komisija je v skladu s pooblastilom, ki sta ji ga podelila sozakonodajalca, 15. decembra 2016 sprejela Izvedbeno uredbo Komisije (EU) 2016/2286 o določitvi podrobnih pravil glede uporabe politike poštene uporabe in metodologije za predložitev in oceno vloge za odstopanje glede trajnosti (v nadaljnjem besedilu: Izvedbena uredba (EU) 2016/2286) .

Navedeni sklop pravil se v EU/EGP uporablja od 15. junija 2017.

V skladu z obveznostmi poročanja, ki sta ju v uredbi o gostovanju določila sozakonodajalca, je Komisija:

-12. decembra 2018 sprejela vmesno poročilo Evropskemu parlamentu in Svetu o izvajanju pravil o RLAH v prvih 18 mesecih (v nadaljnjem besedilu: vmesno poročilo) ;

-28. junija 2019 objavila delovni dokument služb Komisije o ugotovitvah pregleda pravil o politiki poštene uporabe in odstopanja glede trajnosti iz Izvedbene uredbe (EU) 2016/2286 (v nadaljnjem besedilu: delovni dokument služb Komisije o politiki poštene uporabe in odstopanju glede trajnosti) .

V vmesnem poročilu je bilo ugotovljeno, da je bila reforma RLAH v prvih 18 mesecih na splošno uspešna, pri čemer je bilo od začetka izvajanja RLAH zabeleženo predvsem hitro in obsežno povečanje povpraševanja po mobilni potrošnji med potovanji v EU/EGP. V delovnem dokumentu služb Komisije o politiki poštene uporabe in odstopanju glede trajnosti je bilo ugotovljeno, da sta ta maloprodajna zaščitna ukrepa, predvidena v uredbi o gostovanju za preprečevanje izkrivljanja konkurence na domačih trgih, zaenkrat delovala ustrezno, kadar sta bila potrebna.

Uredba o gostovanju Komisijo pooblašča, da po vmesnem poročilu in pregledu politike poštene uporabe in odstopanja glede trajnosti do 15. decembra 2019 Evropskemu parlamentu in Svetu predloži še poročilo o pregledu za oceno delovanja trga gostovanja po uvedbi pravil o RLAH. To je namen tega poročila. Podrobnosti o metodologiji in rezultati analize, na katerih temelji, so na voljo v spremnem delovnem dokumentu služb Komisije. To poročilo na splošno potrjuje ugotovitve, predstavljene v vmesnem poročilu in v delovnem dokumentu služb Komisije o politiki poštene uporabe in odstopanju glede trajnosti: reforma RLAH je bila uspešna in je izpolnila cilj sprostitve prej neizkoriščene porabe storitev gostovanja. Analiza kaže, da se konkurenčna dinamika na veleprodajnih in maloprodajnih trgih ni spremenila do te mere, da bi se lahko pravila o gostovanju v naslednjih letih prenehala uporabljati, sprememb pa ni pričakovati niti v prihodnjih letih. Poleg tega so na nekaterih področjih mogoča izboljšanja. Komisija bi zato morala sprejeti potrebne ukrepe, vključno z zakonodajnimi, ki bi zagotovili, da bodo lahko Evropejci v prihodnjih letih še naprej uporabljali gostovanje brez pribitkov in da bodo veleprodajni trgi dobro delovali.

2.Področje uporabe in glavne določbe uredbe o gostovanju

V smislu uredbe o gostovanju je gostovanje storitev, ki uporabnikom omrežnega operaterja mobilne telefonije (v nadaljnjem besedilu: MNO) oziroma operaterja navideznega mobilnega omrežja (v nadaljnjem besedilu: MVNO) v določeni državi EU/EGP omogoča dostop do mobilnih storitev (govornih storitev, podatkovnih storitev ali storitev SMS) MNO v drugi državi EU/EGP . Mobilni operater zagotovi, da njegovi uporabniki med potovanji v tujini ostanejo priključeni na mobilno omrežje ob uporabi iste mobilne naprave (oziroma prenosnega ali tabličnega računalnika, če gre za podatkovno gostovanje) in iste telefonske številke. Mobilni operater, ki želi svojim uporabnikom ponuditi storitve gostovanja (v nadaljnjem besedilu: maloprodajne storitve gostovanja) v drugi državi, mora navedene storitve odkupiti od MNO v obiskani državi (v nadaljnjem besedilu: veleprodajne storitve gostovanja). V ta namen morajo mobilni operaterji skleniti poslovne dogovore o veleprodajnih storitvah gostovanja. V praksi to pomeni, da uporabniku, ki med gostovanjem v tujini opravlja telefonske klice ali uporablja mobilne podatke, tovrstne storitve zagotavlja mobilni operater v obiskani državi. Domači operater uporabnika gostovanja mora operaterju obiskanega omrežja plačati za uporabo te storitve. Tako nastali stroški se imenujejo veleprodajne cene gostovanja. Najvišje veleprodajne cene gostovanja so določene v uredbi o gostovanju in so, kar zadeva prenos podatkov, vsako leto nižje (glej spodaj v tem oddelku).

Od 15. junija 2017 mobilni operaterji svojim uporabnikom med občasnimi potovanji v EU/EGP za zagotavljanje (maloprodajnih) storitev gostovanja (govornih in podatkovnih storitev ter storitev SMS) ne smejo zaračunavati kakršnih koli pribitkov na domače cene. Za preprečevanje zlorabe ali nepravilne uporabe storitev gostovanja po domačih cenah (npr. stalnega gostovanja), ki bi lahko imela škodljive posledice za domače trge, imajo mobilni operaterji možnost uporabe politike poštene uporabe.

Cilj politike poštene uporabe je zlasti zagotoviti, da se gostovanje po domačih cenah uporablja zgolj pri občasnih potovanjih v EU/EGP. V ta namen lahko operater od svojih uporabnikov zahteva potrdilo o prebivališču v državi EU/EGP, kjer zagotavlja storitve in izda SIM kartico, ki jo nameravajo uporabniki uporabljati za koriščenje storitev po domačih cenah na potovanjih v tujini, ali dokazilo o trajnih vezeh z navedeno državo. Operater lahko tudi preveri, ali se SIM kartica v domači državi članici uporablja več kot v tujini. Če se uporablja taka politika poštene uporabe ter uporabnik v obdobju vsaj štirih mesecev preživi več časa v drugih državah članicah Unije kot doma in v gostovanju porabi večjo količino mobilnih storitev kot doma, ga mora operater na to opozoriti, preden preveri, ali gre za zlorabo ali nepravilno uporabo storitev gostovanja po domačih cenah. Če uporabnik še naprej uporablja mobilne storitve v tujini, lahko operater po izteku 14 dni od datuma prvega opozorila začne zaračunavati majhen pribitek za gostovanje, povezan z veleprodajnimi cenovnimi kapicami za gostovanje.